tartuNLP/wikipedia-smugri-20251201 huggingface dataset:
Aneka

Aneka (oik. Mary Sandeman, s. 20. marraskuuta 1947) on skotlantilainen laulaja. Hänen tunnetuin ja oikeastaan ainoaksi hitikseen jäänyt kappale on vuonna 1981 julkaistu ”"Japanese Boy"”, joka nousi useassa Euroopan maassa listaykköseksi. Sandeman ehti julkaista urallaan vain yhden pop-albumin ennen suosionsa hiipumista.
Mary Sandeman on omalla nimellään esittänyt skotlantilaista kansanmusiikkia eikä ollut erityisemmin kiinnostunut pop-urasta.
Suomessa Sandemanin hittikappale ”"Japanese Boy"” sijoittui myyntilistalla sijalle 1. Samanniminen debyyttialbumi "Japanese Boy" sijoittui sijalle 12.
Keltatäplähiipijä

Keltatäplähiipijä ("Carterocephalus palaemon") on Suomessa melko harvinainen paksupääperhoslaji.
Ulkonäkö ja elintavat.
Keltatäplähiipijän siipien kärkiväli on 28–31 millimetriä, ja sukupuolet ovat jokseenkin samannäköiset. Laji muistuttaa paljon mustatäplähiipijänaarasta, mutta keltatäplähiipijällä on sekä etu- että takasiivissä tummanruskealla pohjalla hieman tummasävyisen oranssinkeltaisia läiskiä, kun mustatäplähiipijällä värit ovat päinvastoin. Läiskät ovat muodoltaan melko nelikulmaisia, ja etusiiven keltaisten täplien poikki kulkee tummia siipisuonia. Siipien alapinnat ovat kellanruskeat ja takasiivissä niillä on laajoja, vaaleankellertäviä laikkuja, joissa on tumma reunus.
Levinneisyys ja lentoaika.
Keltatäplähiipijän levinneisyys ulottuu vuoristoihin ja painottuu Keski-Euroopasta Fennoskandiaan, idässä Siperian poikki Japaniin ja Pohjois-Amerikassa Alaskasta Labradorin niemimaalle ja Kalliovuorten kautta etelään Kalifornian pohjoisosiin. Lisäksi Skotlannissa ja Pyreneillä on erillisesiintymät. Euroopassa laji puuttuu Iberian niemimaalta ja Välimeren ympäristöstä. Suomessa laji on jonkin verran taantunut ja puuttuu käytännössä kokonaan maan eteläosista. Pääasiallinen levinneisyys on Pohjanmaa–Pohjois-Karjala-linjalta Keski-Lapin pohjoisosiin, pohjoisempaa havaintoja on vähemmän. Yleisin laji on Vaasan seudulta Kainuuseen ulottuvalla vyöhykkeellä. Perhoset lentävät yhtenä sukupolvena kesäkuun alusta heinäkuun puoleenväliin.
Elinympäristö ja elintavat.
Keltatäplähiipijää tavataan kosteilla niityillä, metsäaukeilla ja tienvarsilla. Koiraat partioivat reviirejään tai tarkkailevat niitä leväten korkealla kasvilla. Laji on paikkauskollinen, eivätkä naaraatkaan juuri liiku syntymäpaikoiltaan.
Naaras munii munat heinien lehdille yksitellen ja runsaan viikon kuluttua kuoriutuvat toukat sitovat lehden putkimaiseksi suojaksi. Toukka on hidaskasvuinen ja talvehtii täysikasvuisena. Se koteloitu varhain keväällä, ja kotelovaihe kestää noin kuukauden.
Ravintokasvi.
Keltatäplähiipijän ravintokasveja ovat erilaiset heinät, mutta tarkkaa lajivalikoimaa Pohjoismaissa ei tunneta.
Suomessa keltatäplähiipijä on vuoden 2010 uhanalaisarvioinnissa luokiteltu silmälläpidettäväksi (NT)
Nowhere Man

Nowhere Man on The Beatlesin esittämä kappale, joka oli vuonna 1965 ilmestyneellä "Rubber Soul" -albumilla. Kappaleen on säveltänyt John Lennon. Se julkaistiin singlenä muun muassa Yhdysvalloissa, jossa se nousi kolmannelle sijalle Billboardin listalla. Australiassa ja Kanadassa kappale saavutti ykköspaikan.
Yhdysvalloissa ”Nowhere Man” julkaistiin "Rubber Soulin" sijaan albumilla "Yesterday and Today".
Laulun taustoja.
Vuonna 1971 John Lennon muisteli ”Nowhere Manin” syntymää Rolling Stone -lehdelle antamassaan haastattelussa näin:
"Nowhere Man" oli Lennonin senhetkisen olotilan ruumiillistuma, sillä hän oli LSD:n käytön jälkeisessä masennuksessaan tuntenut itsensä juuri sellaiseksi kuin laulun mies. Tarina kertookin todellisuudessa hänestä itsestään, vaikka se on kirjoitettu kolmanteen persoonaan. George Harrisonin soittama kitarasoolo täydentää surullista ja filosofoivaa kappaletta, joka tyylillisesti edustaa lähinnä folk-rock-balladia.
Laulu poikkeaa sanoitukseltaan melkoisesti yhtyeen aiemmasta tuotannosta. Lennon ei itse erityisemmin pitänyt laulusta, mutta yhtyeen fanit ja musiikkikriitikot ovat sen sijaan nimenneet "Nowhere Manin" erääksi Lennonin parhaista töistä Beatlesin 1960-luvun puolivälin tuotannossa.
Ludvig II (keisari)

Ludvig II (n. 825 – 875) oli Pyhän saksalais-roomalaisen keisarikunnan keisari vuodesta 855 kuolemaansa asti. Hän oli Lotharingian kuninkaan Lothar I:n poika, ja tämä puolestaan oli yksi frankkien kuninkaan Ludvig Hurskaan kolmesta pojasta.
Ludvig sai Italian valtaansa 839, mutta muutti maahan ja kruunattiin vasta 844. Hän pyysi tulla siunatuksi keisariksi, mutta pyyntö hylättiin aluksi. Keskiajalla kuningas sai keisarin tittelin vasta paavin kruunauksella Roomassa. Vuonna 850 paavi Pyhä Leo IV suostui siunaamaan Ludvigin keisariksi. Hän haali valtaa Italian ruhtinailta avioliiton, sotaretkien ja liittolaissopimusten kautta. Vuonna 855, isänsä kuoltua, hän julistautui koko Italian yksinvaltiaaksi.
Ludvigilla oli tärkeä osa arabien torjumisessa, kun nämä yrittivät valloittaa Italiaa. Venetsialaisten avulla hän onnistui pysäyttämään arabien merirosvoilun, kun näytti siltä Italian rannikoita ryöstelleiden muslimilaivastojen vaikutuksesta maa oli joutumassa islamin piiriin. Jopa Rooma oli ollut uhattuna. 
Ludvig ei ollut tyytyväinen isänsä eikä isoisänsä perinnön jakoon, ja juonitteli ja soti velijään ja setiään vastaan. Koska hän eli pitempään kuin veljensä, hän peri lopulta näidenkin osuudet.
Mitä maksaa?

Mitä maksaa,- on vuosina 1998–2000 Nelosella esitetty tietokilpailuohjelma, joka perustui yhdysvaltalaiseen televisioformaattiin "The Price Is Right". Ohjelmaa juonsi Petri Liski. 
Kilpailun kulku.
Jokaisessa jaksossa oli neljä kilpailijaa, joiden eteen tuotiin tuotteita, joiden hinnat heidän piti arvata. Oikein tai lähimmäksi arvannut kilpailija sai pisteen. Se, jolla oli ohjelman lopuksi eniten pisteitä, pääsi finaaliin, jossa oli kaksi pääpalkintovaihtoehtoa. Kilpailijan piti arvata niiden hinta, ja voittaja sai palkinnoksi sen tuotteen, jonka hinta osui lähemmäksi. Jos esimerkiksi pääpalkintoina on 5 500 markan stereot tai 8 000 markan moottoripyörä, ja kilpailija arvaa moottoripyörän hinnaksi 7 000 markkaa ja stereoiden hinnaksi 2 500 markkaa, niin lopulta hän voittaa moottoripyörän, sillä moottoripyörän oletettu hinta oli lähempänä oikeaa hintaa kuin stereoilla. Pääpalkintona oli yleensä uusi auto tai ulkomaanmatka.
Svanetian kansannousu

Svanetian kansannousu oli vuonna 1921 tapahtunut epäonnistunut kapina vastaperustettua bolševikkihallintoa vastaan Georgiassa. 
Kansannousu sai alkunsa Svanetiassa, Länsi-Georgian vuoristoprovinssissa, pian sen jälkeen, kun puna-armeija oli hyökännyt Georgiaan ja Georgian sosialistinen neuvostotasavalta oli perustettu (helmi–maaliskuussa 1921). Ensimmäiset levottomuudet paikallisten keskuudessa syntyivät jo toukokuussa 1921 ja kehittyivät nopeasti aseelliseksi kapinaksi maan erittäin epäsuosittua bolševikkihallitusta, Georgian vallankumouskomiteaa vastaan. Mosostr Dadeškelianin, Nestor Gardapkhadzen ja Bidzina Pirvelin johtamat sissijoukot riisuivat Svanetian puna-armeijan yksiköt aseista syyskuussa ja käynnistivät valmistelut marssille Kutaisiin, Georgian toiseksi suurimpaan kaupunkiin. Vallankumouskomitea, joka joutui kohtaamaan maanlaajuisen kansannousun ja sisällissodan mahdollisuuden, määräsi 7. lokakuuta 1921 muodostettavaksi erikoisia rangaistuserillisosastoja kamppailemaan "poliittisiksi maantierosvoiksi" leimattuja taistelijoita vastaan. 15. marraskuuta 1921 neuvostovirkamiehet raportoivat Svanetian kapinallisten määräksi 1 600, ja että heidän toimiaan koordinoi Georgian kansallisdemokraattinen puolue, jolla oli yhteyksiä Tbilisissä päämajaansa pitävään menševikkijärjestöön. 
Taistelu Svanetiassa jatkui kuuden kuukauden ajan, mutta neuvostojoukot onnistuivat estämään kapinan leviämisen viereisille alueille. Vuoden 1921 joulukuun loppuun mennessä uudet puna-armeijan vahvistusjoukot murskasivat kapinan. Kansannousun johtajat teloitettiin ja alueella käynnistettiin rankkoja sortotoimenpiteitä. Svanetian kapinan epäonnistuminen pakotti Georgian tärkeimmät oppositiopuolueet lähempään yhteistyöhön keskenään. Yhteistyö kulminoitui lopulta yleiseen neuvostovastaiseen kapinaan elokuussa 1924.
M/S TransPaper

M/S TransPaper () on ruotsalaisen Rederi AB Transatlanticin omistuksessa oleva ro-ro-alus. Nykyisin alus kuljettaa suomalais-ruotsalaisen metsäteollisuusyritys Stora Enson tuotteita, reitillä Kemi–Oulu–Göteborg. Alus on rakennettu vuonna 2006 Aker Yardsin Rauman telakalla. "TransPaper" on rekisteröity Ruotsin lipun alle ja sen kotisatama on Skärhamn. 
TransPaperin sisaraluksia ovat M/S TransPulp ja M/S TransTimber.
Käyttöhistoria.
Aluksen runko rakennettiin Aker Wismarin telakalla Saksassa. Kesäkuussa 2006 alus sai nimen, kun Stora Enson silloisen toimitusjohtajan, Jukka Härmälän puoliso Marjatta Härmälä kastoi laivan Raumalla. 18. elokuuta 2006 alus luovutettiin Baltic Container Shippingin (Rederi AB Transatlantic) omistukseen. Tämän jälkeen Rederi AB Transatlantic alkoi kuljettaa Stora Enson tuotteita TransPaperilla sen nykyisellä reitillään.
Ylä-Baijeri

Ylä-Baijeri () on yksi saksalaisen Baijerin osavaltion seitsemästä hallintopiiristä (). Se sijaitsee eteläisen Baijerin alueella, ja sen keskuskaupunki on München. Hallintopiirin pinta-ala on 17 530 neliökilometriä, ja siellä oli 4 820 938 asukasta vuoden 2023 lopussa. Ylä-Baijeri on sekä pinta-alaltaan että väkiluvultaan Baijerin suurin hallintopiiri.
Hallintopiiri on jaettu 20 piirikuntaan () ja kolmeen niin kutsuttuun piirivapaaseen kaupunkiin (). Piirivapaita eli piirikuntiin kuulumattomia kaupunkeja Ylä-Baijerissa ovat Ingolstadt, München ja Rosenheim. Piirikunnat ovat Altötting, Bad Tölz-Wolfratshausen, Berchtesgadener Land, Dachau, Ebersberg, Eichstätt, Erding, Freising, Fürstenfeldbruck, Garmisch-Partenkirchen, Landsberg am Lech, Miesbach, Mühldorf am Inn, Münchenin piirikunta, Neuburg-Schrobenhausen, Pfaffenhofen an der Ilm, Rosenheimin piirikunta, Starnberg, Traunstein ja Weilheim-Schongau.
Ala-Baijeri

Ala-Baijeri () on yksi saksalaisen Baijerin osavaltion seitsemästä hallintopiiristä (). Se sijaitsee itäisen Baijerin alueella, ja sen keskuskaupunki on Landshut. Hallintopiirin pinta-ala on 10 329 neliökilometriä, ja siellä oli 1 280 685 asukasta vuoden 2023 lopussa.
Ala-Baijerin hallintopiiri on jaettu yhdeksään piirikuntaan () ja kolmeen piirivapaaseen kaupunkiin (). Piirivapaita eli piirikuntiin kuulumattomia kaupunkeja Ala-Baijerissa ovat Landshut, Passau ja Straubing.
Oberpfalz

Oberpfalz on yksi saksalaisen Baijerin osavaltion hallintopiireistä (). Se sijaitsee itäisen Baijerin alueella, ja sen keskuskaupunkina toimii Regensburg. Hallintopiirin pinta-ala on 9 690 neliökilometriä, ja siellä oli 1 141 561 asukasta vuoden 2023 lopussa.
Oberpfalzin hallintopiiri on jaettu seitsemään piirikuntaan () ja kolmeen niin kutsuttuun piirivapaaseen kaupunkiin (). Piirivapaita eli piirikuntiin kuulumattomia kaupunkeja Oberpfalzissa ovat Amberg, Regensburg ja Weiden in der Oberpfalz.
Upseerin kosto

Upseerin kosto () on vuonna 1986 ensi-iltansa saanut yhdysvaltalainen toimintaelokuva. Elokuva sai ensi-iltansa poikkeuksellisesti ensimmäisenä Ranskassa 1986 ja Yhdysvalloissa 1987. Elokuvan on tuottanut, käsikirjoittanut ja ohjannut Craig T. Rumar. Pääosia esittävät Michael Paré ja Tawny Kitaen. 
Juoni.
Scott Youngblood on merijalkaväen ylpeys, joka on huippuunsa harjoitettu kersantti. Kun hän kuulee sisarensa olevan pulassa ja sekaantuneena huumediilereihin Dutchiin ja Silkeen, Scott matkaa Espanjaan pelastaakseen siskonsa. Paikan päällä hän kuitenkin saa kuulla siskonsa olevan jo kuollut. Yksin Madridin kaduilla Scott löytää itselleen apurin Jaken, jonka kanssa hän päättää etsiä siskonsa murhaajat käsiinsä. Sillä välin Dutch ja Silke jatkavat mallitoimiston huijaustaan ja saavat uudeksi asiakkaakseen Virginian. Scott kuitenkin pelastaa naisen huijausyritykseltä ja hakee samalla kostoa murhaajille.
Arvioita.
"Video-oppaassa" vuodelta 1994 Markku Salmi sanoo "Upseerin kostoa" surkeaksi b-luokan actioniksi ja antaa sille 1–5 tähden sijasta pommin, mikä vastaa sanallista arviota ”täysin epäonnistunut tekele”. "VideoHound’s Golden Movie Retriever" antaa elokuvalle puolitoista tähteä neljästä.
Oberfranken

Oberfranken on yksi saksalaisen Baijerin osavaltion seitsemästä hallintopiiristä (). Se sijaitsee pohjoisen Baijerin alueella, ja sen keskuskaupunkina toimii Bayreuth. Hallintopiirin pinta-ala on 7 231 neliökilometriä, ja siellä oli 1 077 349 asukasta vuoden 2023 lopussa.
Oberfrankenin hallintopiiri on jaettu yhdeksään piirikuntaan () ja neljään piirivapaaseen kaupunkiin (). Piirivapaita eli piirikuntiin kuulumattomia kaupunkeja Oberfrankenissa ovat Bamberg, Bayreuth, Coburg ja Hof.
Unterfranken

Unterfranken on yksi saksalaisen Baijerin osavaltion seitsemästä hallintopiiristä (). Se sijaitsee Baijerin luoteisosassa, ja sen keskuskaupunkina toimii Würzburg. Hallintopiirin pinta-ala on 8 531 neliökilometriä, ja siellä oli 1 338 497 asukasta vuoden 2023 lopussa.
Unterfrankenin hallintopiiri on jaettu yhdeksään piirikuntaan () ja kolmeen piirivapaaseen kaupunkiin (). Piirivapaita eli piirikuntiin kuulumattomia kaupunkeja Unterfrankenissa ovat Aschaffenburg, Schweinfurt ja Würzburg.
Mittelfranken

Mittelfranken on yksi saksalaisen Baijerin osavaltion seitsemästä hallintopiiristä (). Se sijaitsee läntisen Baijerin alueella, ja sen keskuskaupunkina toimii Ansbach. Hallintopiirin pinta-ala on 7 245 neliökilometriä, ja siellä oli 1 813 946 asukasta vuoden 2023 lopussa.
Mittelfrankenin hallintopiiri on jaettu seitsemään piirikuntaan () ja viiteen piirivapaaseen kaupunkiin (). Piirivapaita eli piirikuntiin kuulumattomia kaupunkeja Mittelfrankenissa ovat Ansbach, Erlangen, Fürth, Nürnberg ja Schwabach.
George W. Perkins

George W. Perkins on yhdysvaltalainen elokuva- ja televisiotuottaja. Vuodesta 2006 hän on tuottanut sarjaa "Täydelliset naiset" yhtenä päätuottajista. 
1980-luvulla hän tuotti elokuvia "Joystick" (1983), "Teen Wolf, eli ihmissusi teini-iässä" (1985), "Naisen kosto" ja "Kuka on Harry Crumb?" (1989). 
1990- ja 2000-luvuilla Perkins tuotti lähinnä televisioelokuvia. Lisäksi hän tuotti osittain elokuvan "Tuhannen tilanteen mies" vuonna 1997. Vuonna 2003 hän oli mukana tuottamassa lyhytikäistä trillerisarjaa "Threat Matrix", jossa pääosaa näytteli James Denton.
Schwabenin hallintopiiri

Schwabenin hallintopiiri on yksi saksalaisen Baijerin osavaltion seitsemästä hallintopiiristä (). Se sijaitsee Lounais-Baijerissa ja kattaa Schwabenin alueen Baijerin puoleisen itäosan. Hallintopiirin keskuskaupunkina toimii Augsburg. Hallintopiirin pinta-ala on 9 993 neliökilometriä, ja siellä oli 1 962 086 asukasta vuoden 2023 lopussa.
Schwabenin hallintopiiri jakautuu kymmeneen piirikuntaan () ja neljään piirivapaaseen kaupunkiin (). Piirivapaita eli piirikuntiin kuulumattomia kaupunkeja Schwabenissa ovat Augsburg, Kaufbeuren, Kempten ja Memmingen.
Freiburgin hallintopiiri

Freiburgin hallintopiiri on yksi saksalaisen Baden-Württembergin osavaltion neljästä hallintopiiristä (). Se sijaitsee Baden-Württembergin lounaisessa osassa ja sen keskuskaupunkina toimii Freiburg im Breisgau. Hallintopiirin asukasluku on arviolta 2 224 535 (vuonna 2015) ja sen pinta-ala on 9 357 neliökilometriä.
Freiburgin hallintopiiri on jaettu yhdeksään piirikuntaan () ja yhteen piirittömään kaupunkiin. Hallintopiirin ainoa piiritön eli piirikuntaan kuulumaton kaupunki on sen keskuskaupunki Freiburg im Breisgau. Piirikunnat on puolestaan jaettu 301 kuntaan.
Karlsruhen hallintopiiri

Karlsruhen hallintopiiri on yksi saksalaisen Baden-Württembergin osavaltion neljästä hallintopiiristä. Se sijaitsee luoteisessa Baden-Württembergissä ja sen keskuskaupunkina toimii Karlsruhe. Hallintopiirin asukasluku on arviolta 2 761 977 (vuonna 2015) ja sen pinta-ala on 6 919 neliökilometriä.
Karlsruhen hallintopiiri on jaettu seitsemään piirikuntaan ja viiteen kaupunkipiiriin. Hallintopiirin kaupunkipiirejä eli piirikuntiin kuulumattomia kaupunkeja ovat Baden-Baden, Heidelberg, Karlsruhe, Mannheim ja Pforzheim. Piirikunnat puolestaan on jaettu edelleen 211 kuntaan.
Stuttgartin hallintopiiri

Stuttgartin hallintopiiri on yksi saksalaisen Baden-Württembergin osavaltion neljästä hallintopiiristä (). Se sijaitsee koillisen Baden-Württembergin alueella ja sen keskuskaupunkina toimii Stuttgart. Siellä on arviolta 4 069 533 asukasta (vuonna 2015) ja sen pinta-ala on 10 558 neliökilometriä.
Stuttgartin hallintopiiri on jaettu 11 piirikuntaan ja kahteen kaupunkipiiriin (). Hallintopiirin kaupunkipiirejä eli piirikuntiin kuulumattomia kaupunkeja ovat Heilbronn ja Stuttgart. Piirikunnat puolestaan on jaettu edelleen 343 kuntaan.
Visa Ski Team Kemi

Visa Ski Team Kemi ry on vuonna 1951 perustettu kemiläinen urheiluseura. Seura perustettiin nimellä Voimistelu- ja Urheiluseura Karihaaran Visa r.y. Vuonna 1993 nimi lyhennettiin muotoon Karihaaran Visa ry ja 21.8.2020 nimi vaihdettiin muotoon Visa Ski Team Kemi ry.
Perustamisaikaan vuonna 1951 Voimistelu- ja Urheiluseura Karihaaran Visa r.y. oli perinteinen kaikkien lajien urheilu- ja liikuntaseura. Seura keskittyy nykyään hiihto- ja vapaa-ajan urheiluun. Juniorijalkapalloilusta vastaa seuran erillinen yhdistys ja joukkue Visan Pallo.
Tübingenin hallintopiiri

Tübingenin hallintopiiri on yksi saksalaisen Baden-Württembergin osavaltion neljästä hallintopiiristä (). Se sijaitsee kaakkoisen Baden-Württembergin alueella ja sen keskuskaupunkina toimii Tübingen. Siellä on arviolta 1 823 573 asukasta (vuonna 2015) ja sen pinta-ala on 8 918 neliökilometriä.
Tübingenin hallintopiiri on jaettu kahdeksaan piirikuntaan () ja yhteen kaupunkipiiriin (). Hallintopiirin ainoa kaupunkipiiri eli piirikuntaan kuulumaton kaupunki on Ulm. Piirikunnat puolestaan on jaettu edelleen 255 kuntaan.
Dark World

Dark World on vuonna 2008 ensi-iltansa saanut yhdysvaltalainen jännityselokuva. Elokuvan ohjasi ja käsikirjoitti Zia Mojabi. Pääosaa esittivät Michael Paré ja Theresa Russell.
Juoni.
Kyllästynyt LAPD etsivä Harry Boydin täytyy selvittää kadonneita henkilöitä yhdessä parinsa Bobin kanssa, ennen kuin hänen pomonsa allekirjoittaa Boydin eropaperit.
Jorma Tommila

Jorma Tommila (s. 1959 Rauma) on suomalainen näyttelijä.
Ura.
Tommilan aloitti näyttelemisen Porin teatterinuorissa 70-luvun lopulla, josta hän jatkoi näyttelijäharjoittelijaksi Mikkelin teatteriin. Opinnot Teatterikorkeakoulussa alkoivat Jouko Turkan ollessa rehtori vuonna 1985.
Jumalan teatteri -jäsenyys.
Tommila kuului Jumalan teatteriin, joka koostui neljästä Teatterikorkeakoulun oppilaasta. Tommilalla ja myös Jumalan teatteriin kuuluneella ohjaaja-näyttelijä Jari Halosella on ollut useita yhteisprojekteja. 
Tommilan ensimmäiset pitkät elokuvat olivat Jari Halosen 1990-luvulla ohjaamat "Back to the USSR – takaisin Ryssiin", "Lipton Cockton in the Shadows of Sodoma" ja "Joulubileet", joista viimeksi mainitusta hän sai pääosan Jussi-palkinnon. 
2000-kymmenluvun alkupuolella Tommila esitti useissa pitkissä elokuvissa rikollista. Olli Saarelan ohjaamassa "Bad Luck Lovessa" Tommilan esittämä päähenkilö Ali on antisankari. Elokuvissa "Raid," "Vares – yksityisetsivä" ja "Laitapuolen hyökkääjä", Tommilan roolina on sivuosassa oleva paatunut konna.
Tommila sai Jussi-ehdokkuuden roolistaan Aatami Korpena elokuvassa Sisu.
Tommila työskentelee tällä hetkellä Vaasan kaupunginteatterin kiinnitettynä näyttelijänä.
Yksityiselämä.
Tommila on syntynyt Raumalla ja viettänyt lapsuutensa Kiukaisissa. Näyttelijä Kielo Tommila on hänen sisarensa. Kuvataideopettaja Ida Helander-Tommila on Jorma Tommilan puoliso. Tommilan poika on näyttelijä Onni Tommila. Elokuvaohjaaja Jalmari Helander on Tommilan lanko.
Red Skelton

Richard Bernard ”Red” Skelton (18. heinäkuuta 1913 – 17. syyskuuta 1997) oli yhdysvaltalainen koomikko.
Vincennesissä Indianassa syntyneen Skeltonin isä oli sirkusklovni, joka kuoli juuri ennen poikansa syntymää. Skelton itse esiintyi jo nuorena vaudevillessä ja sirkuksessa; myöhemmältä uraltaan hänet muistetaan televisiosta, elokuvista ja radiosta. Hän palveli toisessa maailmansodassa Euroopassa ja jatkoi radiouraansa palattuaan kotimaahansa.
Skelton oli kolmesti naimisissa. Ensimmäinen puoliso oli Edna Marie Stilwell, jonka kanssa hän oli naimisissa 1930–1943; toinen avioliitto Georgia Davisin kanssa 1945–1971 päättyi eroon, ja Georgia teki itsemurhan vuonna 1976. Kolmannen kerran Skelton oli naimisissa Lothian Tolandin kanssa vuosina 1973–1997. Hänellä oli Valentina-tyttärensä (s. 1947) lisäksi vuonna 1948 syntynyt poika Richard, joka kuoli hyvin nuorena leukemiaan. 
Skeltonin uskotaan olleen absolutisti. Hän asui vanhuutensa päivinä Anzassa, Kaliforniassa, ja hän kuoli sairaalassa Palm Springsissä keuhkokuumeeseen 84-vuotiaana. Hän pääsi vuonna 1989 International Clown Hall of Fameen ja vuonna 1994 Radio Hall of Fameen, minkä lisäksi hänellä on tähti Hollywood Walk of Famella. Hän harrasti novellien kirjoittamista ja säveltämistä.
Wendy Barrie

Wendy Barrie (18. huhtikuuta 1912 Hongkong – 2. helmikuuta 1978 Englewood, New Jersey) oli brittiläinen näyttelijä. 
Barrie esiintyi sekä brittiläisissä että yhdysvaltalaisissa elokuvissa; eräs tunnetuimmista on Kordan "" (1933). Pian kyseisen London Filmsille tehdyn elokuvan jälkeen Barrie sai sopimuksen Hollywoodista, josta ovat peräisin muiden muassa elokuvat "Baskervillen koira" (1939) ja "Vain viisi palasi" (1939). Viimeisessä elokuvassaan hän esiintyi vuonna 1943. Barrie juonsi vuosina 1948–1949 omaa komediaansa lapsille DuMont Television Networkilla. Vuosina 1948–1950 televisiossa näytettiin "The Wendy Barrie Show".
Barriella sai tähden vuonna 1960 Hollywood Walk of Famelle. Aivoinfarkti vammautti Wendy Barrien hänen vuonna 1970. Hän kuoli New Jerseyssä 65-vuotiaana, ja hänet on haudattu Kensico Cemeterylle Valhallaan, New Yorkin osavaltioon.
Anita Baker

Anita Baker (s. 26. tammikuuta 1958) on altostaan tunnettu yhdysvaltalainen soul-laulaja. Hän on lajinsa arvostetuimpia; hänet on palkittu kahdeksalla Grammy-palkinnolla, ja hänellä on tähti Hollywood Walk of Famella.
Baker on afroamerikkalainen. Hän syntyi Toledossa, Ohiossa, ja kasvoi Detroitissa, Michiganissa. Hän aloitti laulamisen baptistikuorossa 12-vuotiaana ja menestyi muutaman vuoden kuluttua yhtyeissä. Hänen ensimmäinen sooloalbuminsa julkaistiin vuonna 1983.
Baker on ollut joulusta 1987 naimisissa miehensä Walter Bridgforth Jr:n kanssa. Parilla on yhdessä kaksi poikaa. Baker on levyttänyt mm. Elektra Recordsille 1985–1996 ja Atlantic Recordsille 1997–2001. Hänen nykyinen levy-yhtiönsä on Blue Note Records, jonka kanssa levytyssopimus syntyi vuonna 2004.
Tukholman pörssi

Tukholman pörssi () on vuonna 1863 perustettu ruotsalaisten osakkeiden markkinapaikka Tukholmassa. Sen nykyinen virallinen nimi on Nasdaq Stockholm.
Pörssi siirtyi vuonna 1998 Optionsmäklarna AB:n (OM AB) omistukseen. Tämä yhtiö yhdistyi vuonna 2003 suomalaisen, Helsingin pörssin omistaneen HEX Oy:n kanssa OM HEX AB:ksi, jonka nimi muutettiin myöhemmin OMX AB:ksi. Yhtiö operoi Tukholman ja Helsingin pörssien lisäksi myös Kööpenhaminan, Islannin, Riian, Tallinnan ja Vilnan pörssejä. OMX AB:n omistaja on ollut helmikuusta 2008 lähtien "NASDAQ OMX Group, Inc".
Tukholman pörssissä noteerattujen osakkeiden hintakehitystä kuvaavat OMXS- ja OMXS30-indeksit.
OMX AB julkaisee Helsingin, Tukholman, Kööpenhaminan ja Islannin pörsseissä noteerattujen osakkeiden hinnoista yhteistä listaa nimellä "Pohjoismainen lista". Pörssejä ei ole kuitenkaan yhdistetty, vaan ne toimivat edelleen erillisinä, kukin oman maansa lainsäädännön alaisena.
Bernard Lovell

Alfred Charles Bernard Lovell (31. elokuuta 1913 – 6. elokuuta 2012) oli brittiläinen tähtitieteilijä. Hän perusti Manchesterin yliopiston Jodrell Bankin observatorion ja oli sen ensimmäinen johtaja. Hän oli yksi radiotähtitieteen uranuurtajista.
Opiskelu ja ura.
Lovell syntyi Oldland Commonissa Bristolissa ja opiskeli fysiikkaa Bristolin yliopistossa, josta sai filosofian tohtorin arvon vuonna 1936. Sen jälkeen hän siirtyi Manchesterin yliopistoon fysiikan osastolle. Lovell johti toisen maailmansodan aikana H2S-tutkaa kehittanyttä ryhmää, mistä ansioista hänestä tehtiin OBE vuonna 1946. Sodan jälkeen hän palasi Manchesteriin vuonna 1945 ja alkoi tutkia kosmista säteilyä armeijan käytöstä poistamien tutkalaitteiden avulla.
Yliopiston kasvitieteellisen osaston omistaman Jodrell Bankin alueelle perustettiin vuonna 1946 Jodrell Bankin observatorio, jonne Lovell rakensi yhdessä Charles Husbandin kanssa 76-metrisen Lovell-teleskoopin, joka oli maailman suurin radioteleskooppi valmistuessaan vuonna 1957. Sillä seurattiin muun muassa Sputnikia kiertoradalle vienyttä rakettia. 
Myöhemmin, kun Neuvostoliiton Luna 9 -luotain laskeutui Kuun pinnalle 3. helmikuuta 1966, Neuvostoliitto ilmoitti onnistuneesta laskusta mutta ei jakanut kuvia Kuun pinnalta. Lovell seurasi Jodrell Bankin observatoriosta laskeutumista ja huomasi, että signaali muuttui, ja se näytti signaalilta jolla lähetettiin kuvia. Hänen saatuaan uutistoimistolta laitteen, jolla kuvat pystytiin tulostamaan, saatiin ensimmäisen kerran todisteet siitä, että Kuun pinta oli kiinteä.
Lovell-teleskooppi on nykyisinkin maailman suurimpia suunnattavia radioteleskooppeja. Lovell toimi vuosina 1945–1980 Jodrell Bankin observatorion johtajana.
Jodrell Bankin observatorio hyväksyttiin maailmanperintökohteeksi vuonna 2019.
Lovell toimi Royal Astronomical Societyn puheenjohtajana vuosina 1969–1971 ja teki tiedettä tunnetuksi suurelle yleisölle julkaisemalla kymmeniä kirjoja.
Palkinnot.
Hänen saavutuksensa radiotähtitieteen alalla ovat huomattavat, ja hänet palkittiin Royal Medalilla 1960, Benjamin Franklinin mitalilla 1980 ja Royal Astronomical Societyn kultamitalilla 1981.
Martin Rees

Martin John Rees (s. 23. kesäkuuta 1942 York) on brittiläinen tähtitieteilijä. Reesin tutkimuksen kohteita ovat mustat aukot, galaksien muodostuminen ja mahdolllinen elämä maapallon ulkopuolella.
Rees on ollut Astronomer Royal vuodesta 1995, Cambridgen Trinity Collegen johtaja ja Royal Societyn puheenjohtaja 2005–2010. Hän on myös toiminut aiemmin Royal Astronomical Societyn puheenjohtajana vuosina 1992–1994.
Rees on elinikäinen pääri, ja 6. syyskuuta 2005 hänestä tehtiin Ludlowin paroni. Hän on ollut Yhdysvaltain tiedeakatemian jäsen vuodesta 1982.
Reesille on myönnetty lukuisia palkintoja, kuten Royal Astronomical Societyn kultamitali 1987, Bruce-mitali 1992 ja Crafoord-palkinto 2005. Hän on myös Order of Meritin jäsen, ja hänen mukaansa on nimetty asteroidi 4587 Rees.
Henry Bauchau

Henry Bauchau (22. tammikuuta 1913 – 21. syyskuuta 2012) oli belgialainen, ranskaksi kirjoittava romaanikirjailija, runoilija, näytelmäkirjailija ja psykoanalyytikko. 
Bauchau syntyi Mechelenissa ja vietti huomattavan osan aikuisiästään Pariisissa. Hän voitti lukuisia kirjallisuuspalkintoja sekä Belgiassa että Ranskassa, ja hänet valittiin Belgian kuninkaalliseen kirjallisuusakatemiaan vuonna 1990.
Yksi Bauchaun tunnetuimmista romaaneista on "Œdipe sur la route", jonka alkukielinen versio ilmestyi vuonna 1990. Kyseinen teos on käännetty myös englanniksi. Näyttelijä Patrick Bauchau on Henryn poika.
Masanobu Fukuoka

Masanobu Fukuoka (; 2. helmikuuta 1913 – 16. elokuuta 2008) oli japanilainen mikrobiologi. Häntä pidetään yhtenä "no-till farmingin" eli ilman muokkausta tapahtuvan viljelyn pioneereista. Hän kutsui tätä "luonnolliseksi maanviljelyksi". 
Fukuoka julkaisi useamman kirjan. Hänet palkittiin vuonna 1988 Ramon Magsaysayn palkinnolla. Hän luennoi vielä yli 90-vuotiaana, muun muassa maailmannäyttelyssä 2005 Japanissa.
Douglas Slocombe

Douglas Slocombe (10. helmikuuta 1913 Lontoo – 22. helmikuuta 2016 Lontoo) oli brittiläinen elokuvaaja. 
Kirjeenvaihtaja isän myötä Slocombe kasvoi Pariisissa täysi-ikäiseksi asti. Siellä hän lapsena innostui valokuvaamisesta ja nuorena hän työskenteli lehti- ja mainoskuvaajana. 
Vuonna 1939 Slocombe oli kuvaamassa yltyviä juutalaisvainoja Saksalle kuuluneessa Danzigissa (myöh. Gdansk). Amerikkalainen dokumentaristi Herbert Kline pestasi hänet avustamaan elokuvansa Lights Out in Europe kuvaamisessa. Tähän tehtävään hän sai yhden päivän koulutuksen elokuvaamisesta ja se on ainoa opetus minkä hän koskaan sai elokuvaamisesta. Slocombe oli kuvaamassa saksalaisten hyökkäystä Varsovaan 1.syyskuuta 1939. Sen jälkeen Kline ja Slocombe pakenivat Puolasta henkensä kaupalla. Britanniaan palattuaan Slocombe toimi Britannian informaatioministeriön elokuvaajana. 
Sodan jälkeen Slocombe pääsi kuvaamaan näytelmäelokuvia Ealing-studiolle. Studiolla kuvattiin aikansa brittikomedioiden klassikoita. 
Hänen töitään ovat muiden muassa "James Bond" -elokuva "Älä kieltäydy kahdesti" (1983), kolme "Indiana Jones" -elokuvaa vuosilta 1981–1989, "Nijinsky" (1980), "Muistojeni Julia" (1977) ja "Tädin kanssa maailmalla" (1973).
Slocombe voitti kolme Bafta-palkintoa ja oli lukuisia kertoja ehdokkaana. Hän oli lisäksi kolminkertainen ehdokas Oscar-palkinnon saajaksi. Hän oli tuomariston jäsen Cannesin elokuvajuhlilla vuonna 1981.
Bristolin yliopisto

Bristolin yliopisto () sijaitsee Englannissa Bristolin kaupungissa. Yliopistostatuksen se sai vuonna 1909, mutta oppilaitos on toiminut jo vuodesta 1876 lähtien ensin nimellä "University College, Bristol" ja myöhemmin Lontoon yliopiston toimipisteenä. Yliopisto on yksi alkuperäisistä niin sanotuista punatiili-yliopistoista, jotka perustettiin viktoriaanisella ajalla ja saivat yliopistostatuksen ennen toista maailmansotaa. 
Bristolin yliopisto on yksi Britannian kymmenestä parhaasta yliopistosta ja sen vuosittainen liikevaihto on 260 miljoonaa puntaa (noin 270 miljoonaa euroa). Se on myös Bristolin kaupungin suurin yksityinen työnantaja. Maailman viidensadan huippuyliopiston Shanghai-yliopistovertailussa Bristolin yliopisto sai vuonna 2014 sijaluvun 63.
Yliopisto kuuluu Russell-ryhmään, Euroopan laajuiseen Coimbra-ryhmään ja maailmanlaajuiseen yliopistoverkostoon Worldwide Universities Network. Bristolin yliopistossa oli lukuvuonna 2015–2016 noin 20 000 opiskelijaa. Yliopisto on saanut kritiikkiä valintajärjestelmästään ja siitä, että suuri osa sen opiskelijoista tulee yksityiskouluista.
Tiedekunnat.
Bristolin yliopistossa on kuusi tiedekuntaa, joiden sisällä on useampia laitoksia.
Smoky Dawson

Herbert Henry "Smoky" Dawson (19. maaliskuuta 1913 – 14. helmikuuta 2008) oli australialainen countrymuusikko.
Dawson syntyi Victorian osavaltiossa Melbournen esikaupungissa Collingwoodissa. Hän menetti äitinsä jo lapsena. Hän meni vuonna 1944 naimisiin Florence "Dot" Cheersin kanssa. Pari matkusti Yhdysvaltoihin ja esiintyi muun muassa Nashvillessä. 
Palattuaan Australiaan vuonna 1952 Smoky Dawson perusti radio-ohjelman "The Adventures of Smoky Dawsonin", jota esitettiin kymmenen vuotta. Pitkän levytys- ja radiouransa ansiosta hän sai vuonna 1978 Brittiläisen imperiumin ritarikunnan jäsenyyden (MBE). Hänet valittiin vuonna 2005 ARIA Hall of Fameen.
Dawson lahjoitti huhtikuussa 2007 ensimmäisen sähkökitaransa Australian Stockman's Hall of Fame -museolle Queenslandiin.
Dromiceiomimus

Dromiceiomimus, eli ”emunmatkija”, oli myöhäisliitukaudella 75–70 miljoonaa vuotta sitten elänyt dinosaurussuku. Niitä esiintyi Kanadassa, Albertassa. "Dromiceiomimus" kuuluu strutsiliskoihin. "Dromiceiomimus"-lajeja oli kaksi: "Dromiceiomimus brevitertius" ja "Dromiceiomimus samueli". "Dromiceiomimusten" tiedetään juosseen jopa 72 kilometrin tuntivauhtia ja syöneen pieneläimiä ja kasveja. "Dromiceiomimukset" olivat kolme ja puoli metriä pitkiä, mahdollisesti yöeläimiä.
Tōkō Shinoda

Tōkō Shinoda (; 28. maaliskuuta 1913 – 1. maaliskuuta 2021) oli japanilainen kuvataiteilija. Hänen taiteessaan yhdistyvät perinteinen kalligrafia ja abstraktin ekspressionismin vaikutteet.
Shinoda syntyi Mantšuriassa. Hän matkusti vuosina 1956–1958 Yhdysvaltoihin, jossa hänen töitään ostivat Charles Laughton ja John Lewis. Juuri Yhdysvalloissa hän perehtyi ensi kertaa abstrakteihin ekspressionisteihin.
Shinodan teoksia on ollut näytillä useissa tunnetuissa museoissa, kuten Art Institute of Chicagossa ja Cincinnati Art Museumissa.
Betsy Blair

Elizabeth ”Betsy” Blair (11. joulukuuta 1923 – 13. maaliskuuta 2009) oli yhdysvaltalainen näyttelijä.
Blair syntyi Cliffside Parkissa, New Jerseyssä. Hänen tunnetuimpia elokuviaan ovat "Kaksoiselämää" (1947), "Käärmeenpesä" (1948) ja "Marty" (1955). "Martysta" hän oli ehdolla Parhaan naissivuosan Oscar-palkinnon saajaksi ja voitti Baftan. Hänen kiinnostuksensa marxismia kohtaan johti hänen joutumiseensa joksikin aikaa Hollywoodin mustalle listalle.
Betsy Blair avioitui vuonna 1941 Gene Kellyn kanssa. Erottuaan tästä vuonna 1957 Blair muutti Eurooppaan, jossa hänellä oli rooleja muun muassa elokuvissa "Calle Mayor" (Bardem, 1956) ja "Kaipuun punainen hetki" (Antonioni, 1957). Hänen myöhempiä elokuvaroolejaan oli osa elokuvassa "Petetty" (1988).
Blair meni vuonna 1963 uusiin naimisiin ohjaaja Karel Reiszin kanssa. Hän jäi leskeksi vuonna 2002. Blairin omaelämäkerta "The Memory of All That" julkaistiin vuonna 2003.
Debbie Allen

Deborrah Kaye ”Debbie” Allen (s. 16. tammikuuta 1950 Houston, Texas, Yhdysvallat) on yhdysvaltalainen näyttelijä, ohjaaja, koreografi ja tanssija. 
Allenin vanhemmat ovat Pulitzer-palkintoehdokas Vivian Ayers ja hammaslääkäri Arthur Allen. Allenilla on kolme sisarusta: jazzmuusikko Andrew Arthur Allen Jr. eli Tex, näyttelijä Phylicia Rashād ja Hugh Allen. Allen asui lapsena hetken Meksikossa, sillä perheen äiti halusi näyttää lapsilleen, millaista elämä olisi ilman Texasissa vahvasti esiintyvää rasismia ja rotuerottelua. Allen puhuu sujuvasti espanjaa. 
Allen valmistui Howardin yliopistosta 1971. Hänellä on humanististen tieteiden kandidaatin tutkinto klassisen Kreikan kirjallisuudesta, puheesta ja teatterista. Hän avioitui kesäkuussa 1975 Wilfordin kanssa. He erosivat 1983. 
Allen ja entinen koripalloilija Norm Nixon avioituivat huhtikuussa 1984. Heillä on yhdessä kaksi lasta, Norman Jr. (s. 1987) ja Vivian (s. 1984). Parin molemmat lapset ovat näyttelijöitä. Vivian näytteli äitinsä tavoin "Greyn anatomiassa" vuodesta 2015 vuoteen 2020. Norman Jr. näytteli samassa sarjassa vuodesta 2017 vuoteen 2021. 
Allen esiintyi muun muassa Lydia Grantina elokuvassa "Fame" (1980) ja siitä tehdyssä televisiosarjassa vuosina 1982–1987. Hänet on palkittu viidellä Emmy-palkinnolla ja yhdellä Golden Globella. 
Allen ylennettiin vuonna 2015 "Greyn anatomian" vastaavaksi tuottajaksi. Hän on ohjannut sarjan jaksoja vuodesta 2010. Allen esiintyy myös satunnaisesti sarjassa näyttelijänä, esittäen Catherine Foxia.
Hän sai 1991 oman tähden Hollywoodin Walk of Famelle.
Allen kärsii nivelreumasta oikeassa olkapäässä ja oikeassa nilkassa.
Kefeus (Etiopia)

Kefeus (, "puutarhuri") oli kreikkalaisessa mytologiassa Aithiopian kuningas ja Kassiopeian puoliso. Heillä oli tytär Andromeda.
Kassiopeia oli kerskunut olevansa neireidejäkin kauniimpi, ja tämän seurauksena Poseidon oli lähettänyt merihirviön piinaamaan maata rangaistukseksi. Oraakkeli oli kertonut ahdingon loppuvan, jos he uhraisivat Andromedan, kuninkaan tyttären, pedolle. Niin tämä sidottiin kahleilla kallioon pedon saaliiksi, mutta Perseus, osuessaan paikalle Pegasos-hevosellaan, surmasi pedon ja vapautti Andromedan sovittuaan ensin Kefeuksen kanssa saavansa tämän vaimokseen.
Kefeuksella ei ollut yhtään poikaa, joten hänen kuoltuaan valtaistuimelle nousi Perseuksen ja Andromedan poika Perses.
Tapahtumien muistoksi jumalat nostivat koko perheen taivaalle tähtikuvioiksi; heidän joukossaan myös Kefeuksen.
Elkanah Onkware Angwenyi

Elkanah Onkware Angwenyi (s. 5. helmikuuta 1983 Nyamira, Kenia) on kenialainen keskimatkojen juoksija.
Angwenyi aloitti juoksemisen peruskoulussa. Hän valmistui 2001 ja aloitti työt Kenian poliisissa. Hänen läpimurtonsa oli kahdeksas sija Kenian maastojuoksun mestaruuskisoissa vuonna 2003. Manageri Hussein Makke vakuuttui hänen kyvyistään ja toi hänet Yhdysvaltoihin tammikuussa 2004. Seuraavana vuonna hän osallistui korkeatasoisiin kilpailuihin Euroopassa ja sijoittui Brysselin Kultaisen liigan osakilpailussa seitsemänneksi 1 500 metrin juoksussa ennätysajallaan 3.33,43. Vuonna 2006 hän voitti MM-pronssia Moskovan sisäratojen MM-kisoissa 1 500 metrillä. Myöhemmin samana vuonna hän oli samalla matkalla kahdeksas Afrikan-mestaruuskisoissa ja kahdeksas .
Kefeus (Tegea)

Kefeus (, ”puutarhuri”; ) oli kreikkalaisessa mytologiassa Tegean kuningas Arkadiassa. Vaikka Apollodoros kerran mainitseekin hänen olleen Lykurgoksen poika, yleensä lähteet ovat yksimielisiä siitä, että hänen isänsä oli Aleos ja hän itse siten Lykurgoksen veli.
Kefeus osallistui sekä Kalydonin metsästykseen että argonauttien retkiin.
Kefeus

Kefeus (, ) voi tarkoittaa seuraavia asioita:
Rohtosormustinkukka

Rohtosormustinkukka ("Digitalis purpurea"), joskus vain sormustinkukka, on ratamokasveihin ("Plantaginaceae") kuuluva ruoho, joka on perinteinen koriste- ja lääkekasvi. Siitä saatiin sydänlääkkeisiin käytettyä digitalista. Kasvi on alkuperäinen Länsi-Norjassa, Britanniassa ja siitä etelään Marokkoon ja Sardiniaan asti. Sitä on vanhana viljelyjäänteenä lähes koko Euroopassa.
Ahvenanmaalla kasvaa harvinaisena rohtosormustinkukan sukulaislaji keltasormustinkukka ("Digitalis grandiflora"). 
Ulkonäkö ja koko.
Rohtosormustinkukka on kaksivuotinen. Ensimmäisenä vuonna se kasvattaa lehtiruusukkeen, joka talvehtii maata vasten. Toisena vuonna nousee komea kukkavana, joka voi olla jopa 150 cm korkea. Kukat ovat sormustimen muotoisia kelloja, yleensä purppuranpunaisia, mutta myös kellertäviä ja valkoisia. Rohtosormustinkukka leviää voimakkaasti siemenistä. 
Myrkyllisyys.
Kaikki kasvin osat ovat ihmiselle ja eläimille myrkyllisiä, joten kasvia ei pitäisi käsitellä paljain käsin. Kasvi sisältää digitoksiinia (C41H64O13) ja digoksiinia (C41H64O14).
Luettelo Euroopan yli miljoonan asukkaan kaupungeista kuntien väkiluvun mukaan

Tämä on luettelo Euroopan suurimmista kaupungeista.Sijoitukset perustuvat kaupunkien hallinnollisten rajojen sisällä oleviin väestömääriin, toisin kuin kaupunkialueisiin tai metropolialueisiin, joilla on välttämättä suurempi väestö.Istanbul on rajakaupunki - osaksi Eurooppaa ja osaksi Aasiaa.
Lihavoitu edustaa maan suurinta kaupunkia, "kursivoitu" pääkaupunkia.
Jevsei Liberman

Jevsei Grigorjevitš Liberman (, , 1897 Slavuta – 1983 Harkova) oli ukrainalainen ekonomisti, Harkovan yliopiston kansantalouden professori.
Hän suoritti oikeustieteellisen virkatutkinnon ja jatkoi opintojaan taloustieteissä. Liberman toimi muun muassa kauppakorkeakoulun opettajana. Hän kirjoitti väitöskirjan suunnitelmataloudesta vuonna 1956 ja uskalsi ensimmäisenä mainita sanan ”liikevoitto” Neuvostoliitossa julkaistussa "Kommunisti"-puoluelehdessä. Libermanin mielestä kysynnän ja tarjonnan tulisi määrätä tuotannon ja hinnat kuin suunnitelmataloudessa puolueviranomaisten määräämillä päätöksillä. Libermanista tuli sosialistisen markkinatalouden kannattaja Neuvostoliitossa. Hän sai esittää näkemyksensä jopa "Pravdassa" vuonna 1962. Hänet nimitettiin kansantalouden professoriksi vuonna 1963. Libermanin vaikutus oli merkittävä ja hänen talouden uudistusmenetelmiä kokeiltiin myös Itä-Saksassa Erich Apelin johdolla.
Berliinin maraton

Berliinin maraton on vuosittain Berliinissä juostava maratonkilpailu. Vuodesta 1974 lähtien järjestetty kilpailu juostaan tavallisesti syyskuussa. Kilpailun reitti on hyvin tasainen ja ajankohta kestävyysjuoksua suosiva, joten Berliinin maraton on yksi nopeimmista maratonkilpailuista. Siellä on juostu 12 maratonin maailmanennätystä. Syyskuussa 2015 ME-kelpoisella reitillä juostuista maratonajoista neljä parasta ja kaikkiaan seitsemän tulosta kymmenestä parhaasta oli juostu Berliinin maratonilla. Syyskuussa 2025 kaikkien aikojen kymmenestä nopeimmasta ajasta neljä oli juostu Berliinin maratonilla.
Berliinin maraton on osa World Marathon Majors -kilpailusarjaa.
"Lähde: WA"
Kassiopeia (mytologia)

Kassiopeia () oli kreikkalaisessa mytologiassa Aithiopian kuningatar ja Kefeuksen puoliso. Heillä oli tytär Andromeda.
Kassiopeia oli erittäin kaunis nainen, mutta myös ylimielinen ja pöyhkeä. Hän kerskui olevansa neireidejäkin kauniimpi, ja tästä raivostunut Poseidon päätti lähettää merihirviön piinaamaan maata rangaistukseksi. Oraakkeli oli kertonut ahdingon loppuvan, jos he uhraisivat Andromedan, kuninkaan tyttären, pedolle. Niin tämä sidottiin kahleilla kallioon pedon saaliiksi, mutta Perseus, osuessaan paikalle Pegasos-hevosellaan, surmasi pedon ja vapautti Andromedan sovittuaan ensin Kefeuksen kanssa saavansa tämän vaimokseen.
Tapahtumien muistoksi jumalat nostivat koko perheen taivaalle tähtikuvioiksi; heidän joukossaan myös Kassiopeian. Rangaistukseksi ylimielisyydestään hänet istutettiin taivaalle tuoliin, joka kiertää zeniittiä siten, että puolet ajasta hän joutuu istumaan sillä ylösalaisin.
Saksan hallintopiirit

Hallintopiiri () on neljässä Saksan osavaltioissa käytössä oleva aluehallinnon muoto. Se on Saksassa osavaltioiden jälkeen suurin hallinnollinen yksikkö. Hallintopiirit on edelleen jaettu piirikuntiin () tai piirikuntiin kuulumattomiin kaupunkeihin, eli niin kutsuttuihin piirivapaisiin kaupunkeihin (). Hallintopiirejä hallinnoi piirihallitus ().
Historia.
Ensimmäiset hallintopiirit luotiin Preussin kuningaskunnassa vuosina 1808–1816. Kuningaskunta jaettiin tuolloin 25 hallintopiiriin. Samankaltaisia yksiköitä luotiin myöhemmin muuallakin Saksan keisarikunnassa. Saksissa hallintopiirit kantoivat tuolloin nimeä "Kreishauptmannschaft", Baijerissa ja Württembergissä käytettiin nimitystä "Kreis". Natsi-Saksassa nimitykset samankaltaistettiin ja siitä lähtien niistä on käytetty nimitystä "Regierungsbezirk". Hallintopiirit Rheinland-Pfalzin osavaltiossa lakkautettiin vuonna 2000, Saksi-Anhaltissa vuonna 2004, Ala-Saksissa vuonna 2005 ja Saksissa vuonna 2012.
Kukësin piirikunta

Kukësin piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Kukësin prefektuuriin, joka vastaa nykyistä Kukësin maakuntaa. Piirikunnan pinta-ala oli 956 neliökilometriä ja vuoden 2001 väestönlaskennassa siellä oli 64 054 asukasta. 
Piirikuntaan kuuluivat seuraavat kunnat: Arrën, Bicaj, Bushtricë, Grykë-Çaje, Kalis, Kolsh, Kukës, Malzi, Shishtavec, Shtiqën, Surroj, Tërthorë, Topojan, Ujmisht ja Zapod. Pääkaupunkina toimi Kukës.
Mihail Mamiašvili

Mihail Gerazijevitš Mamiašvili (s. 21. marraskuuta 1963 Sumyn alue, Ukrainan SNT, Neuvostoliitto) on venäläinen entinen kreikkalais-roomalaisen tyylin painija. Hänen uransa menestyksekkäimmät vuodet ajoittuivat 1980-luvulle, jolloin hän edusti Neuvostoliittoa.
Kesäkuussa 1983 Mamiašvili voitti Norjan Kristiansundissa juniorien maailmanmestaruuden 74-kiloisten sarjassa. Myös saman vuoden syyskuussa, ensimmäisissä aikuisten arvokilpailuissaan Kiovan MM-kisoissa hän voitti kultamitalin kukistettuaan loppuottelussa puolalaisen Andrzej Supronin. Seuraavana vuonna Jönköpingin EM-kisoissa hän jäi pronssille samoin kuin vuotta myöhemmin Leipzigin EM-paineissa. Samana vuonna Tokiossa järjestetyissä super-MM-kisoissa hän voitti kultaa, samoin kuin elokuussa Kolbotnin MM-kilpailuissa voitettuaan loppuottelussa romianialaisen Stefan Rusun. Mamiašvili saavutti samaisena vuonna voiton myös Ruotsin Lundissa järjestetyssä maailmancupissa. 
1986 Pireuksen EM-kisoissa Mamiašvili saavutti uransa ensimmäisen Euroopan-mestaruuden kukistettuaan finaalissa isäntämaan Roger Tallrothin. Saman vuoden lokakuussa Budapestin MM-paineissa hän voitti uransa neljännen aikuisten maailmanmestaruuden. Loppuottelussa kukistui DDR:n Mirko Jahn. 
Vuodeksi 1988 Mamiašvili siirtyi painoluokkaa ylemmäs, 82-kiloisiin. Hän aloitti kauden voitolla FILA Grand Prix Galassa, ja saavutti kultaa myös toukokuussa Kolbotnin EM-kisoissa, missä hän voitti loppuottelussa unkarilaisen Tibor Komáromin. Komaromi oli loppuotteluvastustajana myös saman vuoden syyskuussa Soulin olympialaisissa, mutta jälleen ottelu päättyi Mamiašvilin voittoon. 1989 Oulun EM-kisoissa kultamitaliputki sai jatkoa, mutta syksyllä Martignyn MM-kisoissa Mamiašvili sai tyytyä hopeaan kullan mentyä Komaromille. Mamiašvilin viimeisimmiksi arvokilpailuiksi jäivät 1990 Ostian MM-kisat, joissa hän saavutti hopeaa.
Lopetettuaan painiuransa Mamiašvili siirtyi valmennustehtäviin. Hän toimi IVY:n painijoukkueen päävalmentajana 1992 Barcelonan olympialaisissa. Vuonna 1995 hänet nimettiin Venäjän painiliiton varapuheenjohtajaksi ja 1997 puheenjohtajaksi. Vuosina 1998–2002 hän toimi Armeijan keskusurheiluseuran puheenjohtajana. Vuodesta 2001 lähtien hän on toiminut myös Venäjän olympiakomitean varapuheenjohtajana.
Scream 3

Scream 3 on Wes Cravenin ohjaama slasher-kauhuelokuva vuodelta 2000. Se on jatkoa edeltäjilleen "Screamille" ja "Scream 2:lle". Pääosaa esittää Neve Campbell. Elokuvasarja sai neljännen osan "Scream 4" 15. huhtikuuta 2011. Suomessa elokuvan ikäraja on K-16.
Tarina.
Cotton Weary ja tämän tyttöystävä tapetaan. Sidney Prescott on muuttanut maalle piiloon. Tekeillä on Stab 3 -elokuva, joka jatkaa aiempien elokuvien tarinaa. Murhaaja tappaa elokuvan näyttelijöitä käsikirjoituksen mukaisessa järjestyksessä. Dwight ”Dewey” Riley ja Gale Weathers avustavat virkavaltaa murhien selvittämisessä. Murhaaja saa selville Sidney Prescottin numeron ja soittaa tälle, jolloin Prescott tulee esiin piilostaan selvittämään, kuka on murhaaja.
Centers

Centers on vuosina 1961–1992 ja jälleen vuodesta 2020 alkaen toiminut pietarsaarelainen jääkiekkoseura. Centersin parhaat ajat ajoittuvat 1990-luvun alkuun. Tuolloin se pelasi kaksi kautta Suomen toiseksi korkeimmalla sarjatasolla eli tuolloisessa I-divisioonassa. Centersin ensimmäinen kausi I-divisioonassa oli 1992–1993, jolloin se sijoittui sarjassa kahdeksanneksi. Seuraava kausi toi sijan 11. Lepplax IFK ja Centers yhdistyivät kaudella 1991–1992 Hockey-Centers IFK:si. Tämän jälkeen Pietarsaaren jääkiekkotoimintaa alkoi pyörittää Jeppis.
5.kesäkuuta.2020 Jeppis Hockey lakkautettiin ja Centers perustettiin uudestaan melkein 30 vuoden tauon jälkeen.
São José do Rio Preto

São José do Rio Preto on kaupunki ja São José do Rio preton mesoregionin keskuspaikka Brasiliassa, São Paulon osavaltiossa jokien Grande, Paraná ja Tietê välissä. Se on São Paulon 12:nneksi suurin kaupunki ja koko Brasilian 52:seksi suurin. Se on perustettu 1852.
Kaupunki sijaitsee maan kaakkoisosassa noin 400 km São Paulosta luoteeseen. Vuonna 2008 siellä asui 414 272 henkeä. Sao Jose do Rio Preto on kaupallinen keskus. Siellä on myös elintarviketeollisuutta ja lentoasema.
John Gavin

John Gavin (8. huhtikuuta 1931 – 9. helmikuuta 2018) oli yhdysvaltalainen näyttelijä ja diplomaatti, joka oli valmistunut Stanfordin yliopistosta.
Gavin syntyi Los Angelesin Kaliforniassa. Hänen amerikkalainen isänsä oli tekemisissä Meksikon kaivosteollisuuden kanssa ja äitinsä oli meksikolaista syntyperää. Gavin kasvoi siten kaksikieliseksi puhuen englantia ja espanjaa. 
Gavin toimi vuosina 1971–1973 Screen Actors Guildin puheenjohtajana ja vuosina 1981–1986 Yhdysvaltain Meksikon suurlähettiläänä . 
Gavin oli vuodesta 1974 naimisissa näyttelijä Constance Towersin kanssa.
Elokuvaura.
Gavin näytteli muun muassa "Psykossa" ja "Spartacuksessa". Hänen uransa eräänä kohokohtana voidaan pitää sitä, että hänen piti näytellä James Bondin roolia elokuvassa "Timantit ovat ikuisia". Niin ei kuitenkaan käynyt, sillä aiemmin Bondia näytellyt Sean Connery muutti mielensä ja hyväksyi tämän viimeisen virallisen Bond-roolinsa.
Heiki Nabi

Heiki Nabi (s. 6. kesäkuuta 1985 Kärdla, Viron SNT, Neuvostoliitto) on virolainen kreikkalais-roomalaisen tyylin painija, olympiamitalisti ja maailmanmestari.
Nabi voitti 96 kilogramman sarjan maailmanmestaruuden vuoden 2006 MM-kilpailuissa Kiinan Guangzhoussa voitettuaan loppuottelussa tšekkiläisen Marek Švecin. Nabin MM-kulta oli ensimmäinen itsenäisen Viron painin maailmanmestaruus: 1950-luvulla August Englas oli voittanut MM-kultaa Neuvostoliiton väreissä. Lontoon kesäolympialaisissa 2012 Nabi paini sarjan loppuotteluun, jossa hävisi kuubalaiselle Mijaín Lópezille. Nabi saavutti hopeaa, ja olympiamitali painista oli Viron ensimmäinen Neuvostoliiton hajoamisen jälkeen. Vuoden 2013 MM-kisoissa Nabi oli toinen, mutta iranilainen voittaja Amir Ali-Akbari jäi myöhemmin kiinni dopingista ja Nabi nousi voittajaksi. Hän sai 130 kg:n painoluokassa pronssia MM-kilpailuissa Taškentissa 2014 ja sijoittui kahdeksanneksi Las Vegasin MM-kilpailuissa 2015. Hän saavutti 130 kg:n sarjassa MM-hopeaa Pariisissa 2017 hävittyään loppuottelussa turkkilaiselle Rıza Kayaalpille. Budapestin MM-kilpailuissa 2018 hän oli viides. Hän saavutti MM-pronssia 130-kiloisissa Nur-Sultanissa 2019.
Vuosina 2005 ja 2006 Nabi saavutti pronssia opiskelijoiden MM-kilpailuissa. Hän sai 130 kg:n painoluokassa pronssia Euroopan kisoissa Bakussa 2015. EM-kilpailuissa hän on sijoittunut viidenneksi 96 kg:n painoluokassa 2007 ja 2008, 120-kiloisissa 2011 sekä 130-kiloisissa 2019. EM-kisojen seitsemäs hän oli 96-kiloisissa 2009.
Nabi on 193 senttimetriä pitkä ja painaa 114 kilogrammaa. Hänen seuransa on "Märjamaa Juhan". Häntä valmentaa Henn Põlluste.